นายกฯสั่งแจ้งผลแก้ค่าเงินบาททุกสัปดาห์
นายกฯรับห่วงค่าเงินบาทพร้อมสั่งคลัง-ธปท.แก้ไขปัญหาภาพรวมและกำชับทุกหน่วยงานเกี่ยวข้องรายงานครม.ทุกสัปดาห์
7 พ.ค. 2556

นายกฯรับห่วงค่าเงินบาทพร้อมสั่งคลัง-ธปท.แก้ไขปัญหาภาพรวมและกำชับทุกหน่วยงานเกี่ยวข้องรายงานครม.ทุกสัปดาห์
น.ส.ยิ่งลักษณ์ ชินวัตร นายกรัฐมนตรี เปิดเผยภายหลังการประชุมคณะรัฐมนตรี (ครม.) ว่า นายกิตติรัตน์ ณ ระนอง รองนายกรัฐมนตรี และรมว.คลัง ได้รายงานสถานการณ์ค่าเงินบาทให้ครม.รับทราบ ซึ่งรัฐบาลก็มีความห่วงใยในการแก้ปัญหา และเห็นว่าต้องแก้โดยภาพรวมทั้งนโยบายการเงินและการคลังควบคู่กัน 
ทั้งนี้ ได้ให้คลังรวบรวมมาตรการแก้ไขปัญหาเพื่อประสานไปยังผู้ว่าการธนาคารแห่งประเทศไทย (ธปท.) แล้ว ซึ่งตามข้อกฏหมายรัฐบาลไม่สามารถเข้าไปแทรกแซงการทำงานของธปท.ได้ แต่คลังก็จะคอยทำหน้าที่ประสานและให้นโยบาย ซึ่งจะเป็นเชิงของการพูดคุย และขึ้นอยู่กับคณะกรรมการนโยบายการเงินจะพูดคุยกับธปท. พร้อมยืนยันว่ารัฐบาลจะทำหน้าที่และให้ความช่วยเหลืออย่างเต็มที่
“ไม่ขอวิจารณ์ผลการทำงานของผู้ว่าธปท. เพราะรัฐบาลไม่สามารถเข้าไปแทรกแซงการทำงานได้ แต่มีหน้าที่ร่วมกันที่จะประเมินผลกระทบและผู้ที่จะทำงานประสานรายละเอียดเรื่องนี้ คือ รมว.คลัง และหาก 2 ส่วนนี้ทำงานอย่างเต็มที่ก็จะสามารถแก้ปัญหาได้”น.ส.ยิ่งลักษณ์ กล่าวและว่า ภาครัฐได้ให้ทุกกระทรวงที่เกี่ยวข้องเข้าไปดูแลและแก้ปัญหา รวมถึงรายงานให้ที่ประชุมครม.รับทราบทุกสัปดาห์
สำหรับการตั้งนายวิม รุ่งวัฒนจินดา เลขานุการประจำสำนักนายกรัฐมนตรี เป็นหัวหน้าฝ่ายประสานงานและเผยแพร่นโยบายรัฐบาลด้านเศรษฐกิจ ถือเป็นการช่วยสำนักงานโฆษกรัฐบาลในการให้ข้อมูลด้านเศรษฐกิจเพิ่มเติม เพื่อให้เกิดการเข้าถึงข้อมูลข่าวสารอย่างครบถ้วน ซึ่งเพิ่มเติมจากการให้ข้อมูลของรมว.คลังที่ได้ดำเนินการอยู่แล้ว